Kiesstasiebeampte verwyder ná video aan die lig kom | Maroela Media
Die Onafhanklike Verkiesingskommissie (OVK) het 'n adjunk- voorsittende beampte van 'n kiesstasie in Benoni aan die Oos-Rand verwyder nadat 'n video aan die lig gekom het van 'n party-agent wat help om stembriewe van stemsakke na stembokse oor te plaas.
Die verkiesing het gister begin met spesiale stemme wat oor 'n tydperk van twee dae by kiesstasies en deur tuisbesoeke uitgebring word. Volgens die OVK word stemsakke gebruik om spesiale stembriewe deur middel van tuisbesoeke in te vorder bloot omdat die groot stembokse onprakties is vir tuisbesoeke.
"Aan die einde van die dag se tuisbesoeke word die spesiale stembriewe na 'n stemboks oorgeplaas om veilig gestoor te word sodat die stemsak weer vir die volgende dag se spesiale stemme gebruik kan word," lui die verklaring.
"Die hantering van enige verkiesingsmateriaal deur enige party-agent word streng verbied. Hulle word slegs toegelaat om die bedrywighede waar te neem en beswaar aan te teken. Die adjunk- voorsittende beampte wat 'n oog oor dié proses gehou het, is daarom verwyder."
Die OVK sê ondanks die oortreding glo hy die integriteit van die spesiale stemproses is nie ondermyn nie, aangesien daar 'n baie streng verifikasieproses gevolg word voordat die stembriewe getel word.
"Al die spesiale stemme word eers in 'n ongemerkte koevert geplaas, wat dan in 'n tweede koevert geplaas word wat gemerk word met die stemstasie en die kieser se besonderhede vir verifikasie. Die koevert word dan in 'n stemboks geplaas of in die geval van tuisbesoeke, in 'n stemsak.
"Voordat die spesiale stemme by die ander stembriewe gevoeg word, word hulle deeglik geverifieer teenoor lyste van goedgekeurde spesiale kiesers. Die proses word deur party-agente en ander beamptes waargeneem. Eers wanneer elke spesiale stem geverifieer is aan die hand van die amptelike lys van spesiale kiesers, word die buitenste koevert verwyder en die eerste koevert word by die gewone stembriewe gevoeg om getel te word. Sodoende word die geheimhouding van elke stembrief bewaar."
Die OVK sê hy ondersoek ook bewerings dat daar op sommige stembriewe wat tydens gister se uitbring van spesiale stemme gebruik is nie 'n stempel agterop aangebring is nie. Daar word ook ondersoek of daar enige waarheid in bewerings steek dat daar gevalle was waar die dubbelkoevert-stelsel nie gebruik is nie.
"Afhangende van die uitkoms van hierdie ondersoek, sal die kommissie 'n besluit maak oor of hierdie stemme getel gaan word of nie."
Kiesers wat vermoed dat die korrekte prosesse nie tydens die verkiesing gevolg word nie, kan beswaar aanteken by die voorsittende beampte van die betrokke kiesstasie. Indien die kwessie nie op dié wyse opgelos kan word nie, kan die kieser van ander kanale, insluitend die skakelpersoon by die verskillende politieke partye, gebruik maak.
Vraag is – was dit nie vir die video? Sou daar enigsins ondersoek ingestel wees.
Watter stelsels is in plek om nog sulke voorvalle te voorkom?
Ek gaan nie môre stem nie. Tydmors!
Daar was niks met die proses verkeerd nie, geen bedoeling om te knoei nie, buiten dat die party-agent moes nie uitgehelp het nie, dis nou maar soos die prosedure werk, hou jou daarby, hulle stel dit nie in vir spek en bone nie.
Ek vermoed die uitslag van die verkiesing is reeds in moedertjie Rusland of China gepubliseer. Bokse langs die pad, bokse waarmee gepeuter word, stempels wat nie op is nie, partye wat nie voldoen aan die minimum reëls nie ens. ens.
Die klugspel gaan net aan en aan. (en almal hardloop stertswaaiend agterna)
ek wens so almal gaan stem al verknoei hulle die stem brief tenminste doen hulle die moeite , alles gaan oor persentasie stemme om die parliment te vul. Mense wat nie stem nie moet ook nie kla nie – as jy nie deelneem nie kan jy nie komentaar lewer nie—-klaar